Zaburi.
89.
Maskil mar Ethan ja-Ezra. Abiro wer nyaka chiengʼ kuom hera maduongʼ mar Jehova Nyasaye; abiro nyiso ji gi dhoga mi gingʼe kuom adierani e tienge duto. 
Abiro nyiso ratiro ni herani ogurore motegno nyaka chiengʼ; kendo ni ne iguro adierani e polo owuon. 
Ne iwacho niya, “Asetimo muma gi ngʼata ma ayiero, asesingora ne Daudi jatichna ni, 
‘Anachung kothi nyaka chiengʼ kendo anagur lochni motegno e tienge duto.’ ” Sela 
Polo pako timbeni miwuoro kod adierani, yaye Jehova Nyasaye, e dier chokruok mar jomaler. 
Koso en ngʼa e kor polo minyalo pimo gi Jehova Nyasaye? En ngʼa e dier chwech mag polo machalo gi Jehova Nyasaye? 
E buch jomaler Nyasaye oluor gi luor maduongʼ; olich moloyo chwech duto molwore. 
Yaye Jehova Nyasaye Maratego en ngʼa machalo kodi? In Jehova Nyasaye iratego kendo adierani olwori. 
In giteko ewi nam magingore; ka apakane dhwolore malo, to ikweyogi. 
Ne ingʼinyo Rahab mana ka kitundu, kendo ne ikeyo wasiki gi badi maratego. 
Polo gin magi, kendo piny bende en mari. In ema ne imiyo piny obetie kaachiel gi gik moko duto manie iye. 
Ne ichweyo nyandwat gi milambo; Tabor gi Hermon pako nyingi gi wer gi mor. 
In-gi bat maratego, lweti bende otegno, kendo lweti ma korachwich nigi duongʼ. 
Tim makare gi adiera e mise mag lochni; hera gi ber otelo e nyimi. 
Ogwedh joma osepuonjore goyoni sigio mar mor, jogo mawuotho buti e lerni, yaye Jehova Nyasaye. 
Giil odiechiengʼ duto nikech nyingi; gidhialo timni makare. 
Nimar in e duongʼgi gi tekogi, kendo isedhialo tungwa kuom ngʼwononi. 
Adier, kuodi marwa en mar Jehova Nyasaye, ruodhwa en mar Jal Maler mar Israel. 
Kinde moko ne iwuoyo e yor fweny, mine iwacho ne jogi ma jo-adiera niya, “Asesidho teko kuom jalweny, asemiyo wuowi moro matin duongʼ e dier ji. 
Aseyudo Daudi jatichna; asewire gi moya maler. 
Lweta biro sire, adier, bada biro miye teko. 
Onge ngʼama timbene richo moro amora mane ochune mondo ogolne osuru; onge ngʼama timbene richo moro amora ma nosande. 
Abiro tieko chuth joma kedo kode koneno gi wangʼe, kendo abiro goyo wasike duto piny. 
Herana mar adier nobed kode, kendo tungene nomi duongʼ nikech nyinga. 
Abiro keyo lwete mi kwak nam, kendo lwete ma korachwich biro kwako aore. 
Obiro luonga ni, ‘In Wuonwa kendo in Nyasacha, lwandana ma Jawarna.’ 
Bende abiro ketone nyathina makayo, ma en Jal motingʼ malo moloyo ruodhi duto mag piny. 
Abiro siko ka ahere nyaka chiengʼ, kendo winjruok ma atimo kode ok norem mak ochopo ngangʼ. 
Abiro guro kothe nyaka chiengʼ, kendo lochne nosiki mana kaka polo osiko. 
“Kata ka yawuote nowe chikna ma ok giluwo yorena, 
ka ok girito buchena kendo ka chikena otamogi luwo, 
to anakum richogi gi luth, kendo anago kethogi gi chwat. 
Kata kamano ok anagol herana kuome, bende ok anatimne gima opogore gi adierana. 
Ok anawe mak achopo winjruokna kode kata loko gima asewacho gi dhoga. 
Asesingora dichiel kendo mogik kuom ler mara, kendo ok abi riambo ne Daudi, 
ni kothe nodhi nyime nyaka chiengʼ kendo lochne nosiki e nyima ka wangʼ chiengʼ; 
nogure mi osiki nyaka chiengʼ kaka dwe, ma en ranyisi madier e kor polo.” Sela 
To in isekwedo, kendo iseweya, iyi osewangʼ matek gi ngʼati mowir. 
Iselokori iweyo singruok mane itimo gi jatichni, kendo isechido osimbone ei buru. 
Isegoyo ohingane duto piny kendo isemuko kuondege mochiel motegno mi olokore gunda. 
Ji duto makalo bute oseyake; osedoko ngʼama jobute nyiero. 
Isetingʼo lwedo ma korachwich mar wasike malo; isemiyo wasike duto oil. 
Bende isemiyo dho liganglane obedo madik kendo ok isekonye e kedo. 
Isemiyo duongʼne orumo kendo isewito lochne piny. 
Isengʼado ndalo mag tin-ne odoko machiek; isemiyo oneno wichkuot maduongʼ. Sela 
Nyaka karangʼo, yaye Jehova Nyasaye? Ibiro pando wangʼi nyaka chiengʼ koso? Mirimbi biro liel ka mach nyaka karangʼo? 
Parie kaka ngimana rumo piyo. Neye kaka ne ichweyo dhano duto kayiem! 
En ngʼa manyalo bedo mangima nyaka chiengʼ mak oneno tho? Koso en ngʼa manyalo resore owuon e teko mar liel? Sela 
Yaye Jehova Nyasaye, tinde ere herani maduongʼ machon, hera mane isingori kuom adierani, ni initim ne Daudi? 
Ruoth, parie kaka ji osechayo jatichni, parie kaka atingʼo e chunya ayenje mag ogendini duto, 
ayenje ma wasiki osejerogo, yaye Jehova Nyasaye, ayenje ma gisejarogo okangʼ kokangʼ mar jatichni mowir. 
Opak Jehova Nyasaye nyaka chiengʼ! 
