Ayub.
21.
Eka Ayub nodwoko niya, 
“Chikuru itu mondo uwinj wechena; yie utimna ngʼwono mondo uwinja. 
An bende miyauru thuolo mondo awuo, to ka asetieko wuoyo, to udhi nyime gijara. 
“Uparo ni aywagora ne dhano? En angʼo ma dimi abed mos? 
Rangauru ane ka ok dubwogi; kendo ka ok dumak dhou ka uhum. 
Ka aparo kuom kaka achal, to angʼengʼ angʼengʼa; kendo denda duto tetni. 
Angʼo momiyo joma timbegi richo ngima angima, angʼo momiyo gidak amingʼa, kendo tekregi osiko medore ameda? 
Nyithindgi dongo maber mi bed gi keregi e diergi kendo nyikwagi bende nyaa ka pod gingima. 
Miechgi oriti maber maonge gima bwogogi; kendo kum mar Nyasaye onge kuomgi. 
Rwethgi koluwo dhok mamon to nyaka nywol; dhogegi nywolo nyiroye madongo duto kendo onge minywolo kobwogi. 
Nyithindgi wuotho kanyakla ka jamni; to nyithindgi matindo giro ka nyiroye. 
Giwer ka gigoyo oyieke gi asili; kendo gimiel ka gigoyo orutu. 
Piny dhi kodgi maber higa ka higa, kendo githo ka gin gi kwe. 
To gingʼanyone Nyasaye kagiwacho niya, ‘Wewa mos!’ Waonge gi gombo moro amora mar ngʼeyo yoreni. 
Jehova Nyasaye Maratego to en ngʼa, ma dwatine? Koso en ohala mane mwabiro yudo kwalame? 
Kata kamano mwandugigo ok giyudo gi tekregi giwegi, emomiyo apogora mabor gi pach joma richogo. 
“To kata kamano, donge joricho manok ema tho piyo? Donge ji matin kuomgi kende ema masira mako; ma en masira ma mirimb Nyasaye ema okelo? 
Bende gi chalo gi lum ma yamo yiengo, kata gi mihudhi ma yamo tero? 
Wachore ni Nyasaye kano kum monego okumgo ngʼato ne yawuote. An to awacho ni ber moloyo ka Nyasaye okumo jaketho owuon, mondo eka ngʼama oketho opuonjre. 
Ber mondo one chandruok ma en owuon ema okelo; kendo mondo orom gi Jehova Nyasaye Maratego. 
Nimar ok lichne kata ka otho moweyo joge ka giko ndalo mar ngimane ochopo. 
“Bende nitiere ngʼama nyalo ngʼadone Nyasaye rieko, ka en owuon ema ongʼado bura nyaka ne joma ni malo mogik? 
Ngʼat moro tho ka pod otegno kodak maber kendo owinjo maber chuth, 
ka dende orito maber, kendo chokene otegno. 
To ngʼat machielo to tho ka chunye opongʼ gi lit, ma ok oneno ber moro amora e ngimane duto. 
Kata kamano giduto iyikogi machalre e lowo kendo kute nur kuomgi machalre. 
“Angʼeyo maber gik ma uparo, angʼeyo gik muchano e chunyu mondo ukinyago. 
Uwacho niya, ‘Dak koro wane od ruodheno, hembe mane joma richo odakiego koro ere?’ 
To donge usepenjoe joma osedak amingʼa? Pod ok uyudo konyruok kuom weche ma gisebedo ka ginyisou, 
ni ngʼama rach tony ka masira obiro kendo ni iresega chiengʼ mirima? 
En ngʼa makwere e wangʼe koketho? Koso ngʼa machule kuom gima osetimo? 
Chiengʼ ma iyike e liel to liende irito maber. 
Sa ma idhi yike to ji duto kowe, kendo lowo lwar kuome mos. 
“Ka en kamano, to kara koro ere tiende hoya gi wecheu manonogo? Onge adiera kata achiel modongʼ kuom dwokougo, makmana miriambo lilo!” 
