Ywagruok.
3.
An e ngʼat moseneno masira mane ayudo koa e lwet Jehova Nyasaye. 
Oseriemba mabor kendo miyo awuotho e mudho kar wuotho e ler; 
chutho osekuma kinde ka kinde ndalo duto. 
Osemiyo denda odoko mool kendo chokena osetur. 
Osegoyona agengʼa kendo lwora komiya abedo gi chuny malit kod olo. 
Osemiyo adak ei mudho kaka jogo mane osetho chon. 
Osechiela gi ohinga ma ok anyal ringo madhi; kendo oseketa piny kotweya gi nyororo. 
Kata ka aluongo kata kaywak ka dwaro kony, to ogengʼo lamona. 
Osedino yora gohinga moger gi kidi; omiyo awuotho e yore mobam. 
Mana kaka ondieg bungu mobuto karito, kata ka sibuor mopondo, 
e kaka noywaya oko e yo mokidha kendo oweya maonge kaka dakonyra. 
Noywayo atungʼe kendo oketa thoro mar aserni mage. 
Nochwoyo chunya gi aserene mowuodho e olalo mare. 
Nabedo ngʼat ma ji duto nyiero, ne gijara gi wer pile ka pile. 
Osepongʼo chunya gi gik makech kod olo. 
Oseturo lekena gi kite mimuodo kendo osenyona piny e buru. 
Osemaya kwe; kendo wiya osewil kod mor ma yande an godo. 
Emomiyo awacho niya, “Chia mara oserumo kod gigo mane ageno kuom Jehova Nyasaye.” 
Aparo chandruokna, wuodhena ma ok nikare, kaachiel gi lit gi kuyo. 
Aparogi maber, kendo an kod kuyo e chunya. 
To gima bende aparo mamiyo abedo gi geno ema: 
Nikech hera maduongʼ mar Jehova Nyasaye osiko mochwere, kendo ngʼwonone ok rum omiyo ok otiekwa. 
Herani gi ngʼwononi nyien okinyi kokinyi, kendo adiera mari duongʼ. 
Abiro wacho kenda niya, “Jehova Nyasaye e pokna, omiyo abiro geno kuome.” 
Jehova Nyasaye ber ne jogo ma genogi ni kuome, kendo ne ngʼatno madware, 
en gima ber rito warruok mar Jehova Nyasaye. 
Ber mondo ngʼato otingʼ jok kapod en ngʼama tin. 
We obed kar kende owuon kolingʼ, nimar Jehova Nyasaye osetweyone jokno. 
We oik wiye ei buru, dipoka pod en gi geno. 
We ochiw lembe ne ngʼatno ma digoye kendo oyie bedo ngʼat ma ji jaro, 
nikech Ruoth Nyasaye ok nyal jwangʼo ngʼato nyaka chiengʼ. 
Kata obedo ni okelo kuyo, to obiro nyiso ngʼwono, nikech herane ma ok rum duongʼ ahinya, 
nimar Nyasaye ok kel chandruok goyiem, kata mana kuyo ni nyithind ji. 
Donge Jehova Nyasaye neno kisando ji duto manie twech, 
kata kitamo ngʼato e ratiro mare e nyim Nyasaye Man Malo Moloyo, 
kata ka iketho buch ngʼato, donge Ruoth Nyasaye neno gik ma kamago? 
En ngʼa manyalo wuoyo kendo miyo gimoro timre ka ok en Ruoth Nyasaye ema owacho? 
Donge masiche kod ber wuok mana koa kuom Nyasaye Man Malo Moloyo? 
Ere gima omiyo ngʼato angʼata mangima ngʼur ka okume nikech richoge? 
Weuru wanon timbewa kendo wapar ane kaka gichalo, eka wadog ir Jehova Nyasaye. 
Wachiwuru chunywa kendo watingʼ bedewa malo e nyim Nyasaye manie polo, kawawacho niya, 
Wasetimo richo kendo ngʼanyo, to ok iseweyonwa. 
Iselawowa ka in gi mirima; mi inegowa ka ok idewo. 
Iseumori gi boche polo mondo lemo moro amora kik chop iri. 
Isemiyo wabedo ka yugi kendo ka owuoyo e kind ogendini. 
“Wasikwa duto wuoyo kuomwa marach gi ajara. 
Luoro gi obadho ritowa kendo kethruok gi masira ochomowa.” 
Pi wangʼa mol ka aora nikech joga osenegi. 
Pi wangʼa biro chwer ma ok chogi, maonge ngʼama konyo, 
nyaka chop Jehova Nyasaye nokul wangʼe piny ma onena gie polo. 
Gima aneno miyo chunya kuyo nikech gik matimore ne mon duto mar dalawa maduongʼ. 
Jogo mane wasika kayiem nono nomanya ka winyo. 
Negitemo mondo gitiek ngimana ka giluta ei bur; kendo negibaya gi kite; 
pi noima mine aparo ni achiegni tho. 
Naluongo nyingi, yaye Jehova Nyasaye, ka an ei bur matut. 
Kane akwayi ni mondo ikonya to ne iwinjo ywakna. 
Nibiro machiegni kane aluongi kendo ne iwachona niya, “Kik iluor ngangʼ.” 
Yaye Ruoth Nyasaye ne itingʼo tingʼna, kendo ne ireso ngimana. 
Yaye Jehova Nyasaye, iseneno, rach mosetimna, ngʼad bucha kare! 
Iseneno kaka ne gichulona kuor, kod timbe mamono mane gichano timona. 
Yaye Jehova Nyasaye, isewinjo ayany mag-gi, kaachiel gi timbe mamono ma gichano timona, 
ma gin gigo ma joma wasika wacho kuoma kendo kuodhago lingʼ-lingʼ odiechiengʼ duto. 
Koro negie nikech kata gibedo piny kata chungo to nyinga ema giwuoyoe kokalo kuom wendegi. 
Yaye Jehova Nyasaye, migi kum moromo gi timbegi kaluwore gi gik ma lwetgi osetimo. 
Mi gibed gi chuny matek kendo mad kwongʼ mari obed kuomgi. 
Yaye Jehova Nyasaye, mad ilawgi gi mirima, kendo itiekgi gia e piny mane ichweyo. 
